arnastofnun/IGC-2024 huggingface dataset:
Kerfið rannsakar sjálft sig

Kerfið rannsakar sjálft sig. Kerfiskarlar rannsaka kerfiskarla. Niðurstaðan verður engin, hrunið verður ekki talið neinum að kenna. Það kom bara eins og þruma úr heiðskíru lofti. Synirnir voru í sukkinu og feðurnir í eftirlitinu. Því segir Valtýr Sigurðsson ekki af sér. Kerfiskarlarnir hafa stjórnað ríkinu og hafa framleitt þær aðstæður, sem leiddu til hrunsins. Því segja Páll Hreinsson og Tryggvi Gunnarsson ekki af sér. Allt kerfiskarlakerfi landsins er hrunið. Þar nýtur enginn trausts lengur. Til þess eru gildar ástæður og margtuggnar. Burt með alla kerfiskarlana úr slökkviliðinu.
Volg lifur á Jómfrúnni

Uppgötvaði á Jómfrúnni í gær, að einn kostur staðarins eru annir hans. Mest er gaman að sitja andspænis skenknum, þar sem fólk pantar og borgar. Minnir á erlent bistró fremur en danskt smurbrauðs-hádegi. Jómfrúin er líka stærri en flestir smurbrauðsstaðir, sem ég þekki í Kaupmannahöfn. Svo margir þekkja aðra, að fólk kinkar kolli, þegar það fer hjá borðum framarlega í húsinu. Rétt fyrir lokun í gær fengum við undur Kaupmannahafnar: Volga lifrarkæfu með dilli, beikon og sultu. Nostalgískur réttur góður , sem hæfir staðnum og mér. Gott er að hafa Jómfrúna við hendina, þegar ég fær köst af fortíðarþrá.
Sendiherra rekur áróður

Ég sé enga ástæðu til að taka alvarlega grein sendiherra Rússlands í Mogga í gær. Victor I. Tatarintsev fegrar þátt Sovétríkjanna í síðari heimsstyrjöld. Það er atvinna hans, kemur sagnfræði lítið við. Rússland nútímans er undir stjórn fyrrverandi yfirmanns í leyniþjónustunni. Vladimir Pútín leggur mikla áherzlu á gamla heimsveldisdrauma. Grein sendiherrans er þáttur í tilraunum Pútíns að fegra Stalín og verk hans. Hún er ekki vitrænt innlegg í umræðu um Stalín og Sovétríkin og heimsstyrjöldina. Mér sýnist einstaklingar og útgáfur á blogginu taka grein þessa of alvarlega sem umræðugrundvöll.
Fjárframlög raska dómgreind

Fjármálaráðuneytið fékk Hagfræðistofnun háskólans til að meta greinargerðir ráðuneytisins og Seðlabankans um IceSave. Ráðuneytið áttaði sig á, að þessir aðilar njóta einskis trausts almennings. Því að þeir hafa logið of miklu undanfarnar vikur. Hafa stundað illa grundaðan áróður. Til dæmis spáð góðum haggrunni næstu ár. Spurning er svo, hvort traust háskóla-stofnunarinnar sé miklu meira. Tryggvi Þór Herbertsson skapaði þar þá hefð að skila skýrslum í þágu þeirra, sem báðu um skýrslurnar. Ráðuneyti stýra peningaframlögum til háskólastofnana. Raska þar með dómgreind þeirra, sem þar skrifa skýrslur.
Sumt er bara of gott

Lyklaborð með hnöppum í fullri stærð er 27 sentimetra á breidd. Nauðsynleg breidd fyrir góða fingrasetningu, er jafnframt fullnægjandi breidd. Tölvan mín hefur þá sömu breidd, með svokölluðum tólf tommu skjá. Hún fer vel í farangri, tekur minna pláss en A4. Er af beztu stærð, optimal. Með hana hef ég flækzt um heiminn og öræfin. Er jafngóð enn þann dag í dag og hún var fyrir fimm árum. Slíkir Makkar fást ekki í dag, minnsta tölvan frá Apple hefur þrettán tommu skjá. Ég bíð eftir næstu árgerð af tólf tommu tölvu. Mér er sagt ég þurfi lengi að bíða. Sumt er bara of gott fyrir þennan heim.
Gæfulausi ofstækissjóðurinn

Leitun er að innlendum eða erlendum fjármálafræðingi, sem telur Alþjóða gjaldeyrissjóðinn hafa vit á peningamálum. Ráðgjöf og kröfur sjóðsins eru fordæmdar um allan heim, af nóbelshagfræðingum jafnt sem öðrum. Tilraunir til að halda uppi vöxtum á Íslandi eru dæmi um trúarofstæki hans. Ráðamenn sjóðsins ímynda sér, að tröllatrú á Chicago-hagfræði sé allra meina bót. Skrítnast er, að þeir skuli ekki hafa vit á að skammast sín eftir hrakfarir sjóðsins í ógrynni af ríkjum þriðja heimsins. Svo virðist sem engin leið sé að fá vit í ráðgjöf og kröfur þessa algerlega gæfulausa frjálshyggjusjóðs.
Át búlgarskt í gær

Búlgarski fáninn er á vegg Balkanika veitingahússins að Vitastíg 10. Fékk þar í gærkvöldi hakkabuff í bollum (kjufte) og pylsu (kebapche). Með var sterk tómatsósa, franskar (!) kartöflur, hvítbaunir, hrásalat. Hefðbundinn réttur frá Búlgaríu. Bragðgott fyrir 1290 krónur, betra en Santa Maria. Flestir réttir eru ódýrari, svo sem grænmetisréttir. Húsakynni eru lítil og rauðlökkuð, rúma 18 stóla. Frambærilegur keppinautur á markaði lága verðsins. Búlgörsk veitingahús eru fá á Vesturlöndum. Sérgrein Búlgaríu er lambakjöt og innmatur úr lambi. Næst ætla ég að prófa lambakótiletturnar.
Davíð og félagar landrækir

Davíð Oddsson í Seðlabankanum og Jónas Fr. Jónsson í Fjármálaeftirlitinu bera mesta ábyrgð á IceSave, næst á eftir Björgólfsfeðgum. Davíð Oddsson ber ábyrgð á 350 milljarða innspýtingu í gjaldþrota banka fyrir ári. Ríkissjóður varð að taka það á sig, annars hefði Seðlabankinn sjálfur orðið gjaldþrota. Geir Haarde ber ábyrgð á 270 milljarða innspýtingu í peningamarkaðssjóðina. Alls nemur tjónið af völdum örfárra sjálfstæðismanna 1000-1500 milljörðum. Meira en þjóðarbúið stendur undir. Er ekki kominn tími til að reka þessa pólitísku fjárglæframenn úr landi? Með bankastjórum og víkingum þeirra.
IceSave: Löglaus fjárkúgun

Ég fellst á rök Ragnars H. Hall, Harðar F. Harðarsonar og Eiríks Tómassonar um stóran galla á IceSave samningunum. Þeir gera ráð fyrir, að Ísland taki á sig meiri skuldbindingar en fjölþjóðalög gera ráð fyrir. Umtalsverður munur er á greiðslubyrði með og án þessa umframgjalds. Auk ábendinga þeirra hafa komið fram ótal gallar á samningunum, sem gera þá ónothæfa. Alþingi verður hreinlega að lýsa yfir, að tiltekin ákvæði séu óviðunandi. Jafnframt þarf Alþingi að fresta gildistöku þeirra. Og kæra aðild Evrópusambandsins og Alþjóða gjaldeyrissjóðsins að löglausri fjárkúgun Bretlands og Hollands.
Steingrímur klúðrari

Allt hefur gengið á afturfótunum síðan í vor, þegar Steingrímur J. Sigfússon sagði IceSave samning Svavars Gestssonar frábæran. Ítrekað faldi stjórnin gögn og neyddist síðan til að birta þau. Hún laug ítrekað út og suður, unz lygin kom smám saman í ljós. Hún falsaði hagtölur, sem fræðimenn hlógu að. Til dæmis miðaði hún greiðslubyrði IceSave við allt annan haggrunn en verður hér næstu árin. Smám saman glataði stjórnin traustinu, þar á meðal nokkurra þingmanna vinstri grænna. Mesta ábyrgð á klúðrinu ber Steingrímur. Hann á að segja af sér og hætta í pólitík. Alþingi á að svo að tæta niður samninginn.
Trausti rúnar hagdeildir

Ítrekaðar upplýsingar um skrítnar forsendur í hagtölum fjármálaráðuneytisins og Seðlabankans eru daglegt brauð. Hagdeildir þessara stofnana hafa glatað öllu trausti. Þær fela meðal annars í sér hömlulausan áróður fyrir IceSave samningi. Áður hafði Tryggvi Þór Herbertsson eytt trausti Hagfræðistofnunar Háskólans, þegar hann stjórnaði þar. Greiningardeildir banka glötuðu trausti í hruninu í fyrra. Engar stofnanir geta lagt fram gögn, sem fólk treystir. Því vantar trúverðug gögn. Flestir harma slátrun Þjóðhagsstofnunar. Þar var á ferð eitt af illræmdum reiðiköstum greifans af Íslandi, Davíðs Oddssonar.
Mikið hneggjað í kvöld

Eins einmanalegt og er stundum að vetrarlagi á Kaldbak er oft líf og fjör um hásumar. Sjálf komum við um tvöleytið með hrossin úr hestaferð um Fjallabak. Stundu síðar kom fjölskyldufólk frá Flúðum með þrjátíu hross af Hreppaheiðum og áði í gerðinu okkar. Öðrum tíma síðar komu Íshestar í vikulegri viðkomu á Gullna hringnum. Komu frá Geysi og Gullfossi með fimmtíu hross. Verða hér í næturhaga í nótt og halda síðan áfram í fyrramálið yfir í Fossnes. Í kvöld kemur hestaútgerðin í Syðra- Langholti með áttatíu hross, sem gista í nótt. Hér eru núna krossgötur hestamanna. Mikið verður hneggjað á Kaldbak í kvöld.
Veruleiki takmarkar fullveldi

Fullveldi okkar er takmarkað. Við höfum tekið upp meiripartinn af reglum Evrópusambandsins sem aðilar að evrópska efnahagssvæðinu. Við höfum gert ótal fjölþjóðasamninga, sem takmarka fullveldið. Veruleiki efnahagslífsins takmarkar líka fullveldið. Við keyrum á erlendum lánum. Orkuver eru byggð fyrir lánsfé, vegir lagðir og aðrir innviðir samfélgsins. Atvinnuvegirnir byggjast líka á lánum. Ef við skrúfum fyrir peninga að utan, fer þjóðin á hliðina. Núna fáum við bara fé frá sjóðum opinberra aðila erlendis, ekkert frjálst fjármagn. Við getum því ekki gefið skít í Alþjóða gjaldeyrissjóðinn.
Heilar stéttir bera ábyrgð

Kannski eru það bara nokkrir tugir lögmanna og nokkrir tugir endurskoðenda, sem komu óorði á stéttir sínar. Þjónar bankastjóra og yfirmanna í bönkum, þjónar bankaeigenda og útrásarvíkinga, kúlulánafólks og krosseignarfélaga. En stéttirnar bera ábyrgð á stjörnulögmönnum og stjörnuendurskoðendum í sínum röðum. Þær hafa félög lögmanna og endurskoðenda. Slík félög eiga að halda aga á félagsmönnum. Hindra þá í að fara sjálfum sér og stétt sinni að voða í græðgisæði. Almennir félagsmenn hafa ekki kallað á siðvæðingu svo heyrst hafi. Heilar stéttir bera því ábyrgð á hruninu og afleiðingum þess.
Sýkill í samfélaginu

Eðli lögmennsku er að gæta hagsmuna. Þeir hafa umbjóðendur. Þess vegna eru flestir lögmenn vanhæfir að fjalla um orsakir bankahrunsins. Geta ekki sagt, að hagfræðingur í sannleiksnefndinni sé vanhæfur. Geta ekki fullyrt, að húsleit á lögmannsstofunni Logos sé óviðurkvæmileg. Félag lögmanna getur það ekki heldur, þótt það geri það. Lögmenn eru innstu koppar í búri svindls og brasks. Teygja og toga lög og siði út á yztu nöf og fram af henni. Lögmenn í hlutverki dómara geta ekki einu sinni dæmt aðra lögmenn, þeir eru vanhæfir vinir og stórvinir. Lögmenn eru margir ómarktækir sýklar í samfélaginu.
Þeir fyrirlíta okkur

Alþjóða gjaldeyrissjóðurinn er og hefur alltaf verið innheimtustofnun fyrir fjölþjóðlegt fjármagn. Hann knésetur Ísland ekki af illgirni, heldur til að ná aftur peningum, sem lánaðir hafa verið hingað. Evrópusambandið er ekki heldur illgjarnt, en það hefur tröllatrú á frjálshyggju. Embættismenn þess, ráðherrar, þing þess og ráðherrar aðildarríkja eru á þeim kanti í pólitík. José Manuel Barroso, forseti þess, er frjálshyggjumaður. Engin furða er, að bandalagið höfðar til margra Samfylkingarmanna, sem aðhyllast frjálshyggju. En það er í eðli frjálshyggju að fyrirlíta niðurlægt og afskekkt skítaríki.
Hún gerir það bara ekki

Okkur vantar siðferðilega reisn í landstjórnina. Okkur vantar Evu Joly, sem reyndi að róa okkur um daginn. Allt tekur tíma, sagði hún. Við þurfum ekki að heyra fleiri útifundatýpur af ræðum frá forsætisráðherra, sem talar á innsoginu. Við vitum, að ríkisstjórnin ræður ekki við allt. Ræður illa við lata og hlutdræga embættismenn. Ræður illa við lata saksóknara og dómara aftan úr öldum. En hún getur sagt, hvað henni finnst vera rétt og rangt. Hún getur gefið skilanefndum bankanna á kjaftinn. Hún getur sagt nokkur vel valin orð um stéttir lögmanna og endurskoðenda. En hún gerir það bara ekki.
Áfram með sektirnar

Þarf oft að fá bílastæði í miðbænum. Í sumar er allt í einu nóg af stæðum. Það stafar af auknu eftirliti. Mér sýnist ég sjá fimm sinnum fleiri verði en áður. Auðvitað stafar það af atvinnuleysinu. Þeir, sem áður fóru yfir á mælunum, láta færri sjá sig. Ég vona, að viðbótartekjur af sektum séu hærri en viðbótarkostnaðurinn. Ef svo er, þá er breytingin til bóta. Einn plús í kreeppunni. Þar á ofan þarf að sinna því betur að sekta þá, sem leggja óloöglega í miðbænum. Ef málin verða framvegis í eins góðu lagi og þau hafa verið í sumar, verður ljúft að reka erindi í miðbænum. Áfram með sektirnar.
Bikkjur verða að gæðingum

Hestaferðir eru sérstæð og forn tilvist, í undirvitund hesta og sumra manna. Menn skipa sér í forreið og eftirreið og hafa lausu hrossin milli hópanna. Forfeðurnir lifðu svona, komu í nýtt vatnsból og nýjan haga á hverju kvöldi og lögðu upp aftur að morgni. Föst búseta var engin, hesturinn var heimilið. Þannig lifðu heilu þjóðirnar á sléttum Síberíu og Rússlands. Þannig reið Gengis Kahn 7000 kílómetra frá Ulan Bator til Vínarborgar. Á aðeins þremur mánuðum. Þetta flökkulíf blundar í sálarlífi hesta, þeir magnast upp á ferðalögum. Bikkjur verða að gæðingum, teygja sig og fara að ganga fallega.
Skelfilegur ferill Davíðs

Reiðiköst Davíðs Oddssonar voru fræg og ágerðust með aldrinum. Voru verri í Seðlabankanum en þau höfðu verið í ríkisstjórninni. Ólafur Arnarson segir frá sumum þeirra í bókinni Sofandi að feigðarósi. Í auknum mæli snerist hugsun Davíðs um fjölmarga óvini og hvernig hann gæti klekkt á þeim. Sjúk hugsun fléttaðist við störf hans sem ráðherra og einkum í Seðlabankanum. Ég líkti Davíð snemma við Mussolini og hegðun hans staðfesti það. Samanlagður ferill Davíðs er skelfilegur. Einkabankar án eftirlits, þúsundmilljarðarugl í bankamálum. Enginn orsakavaldur hrunsins kemst nálægt Davíð Oddssyni.
Græðgisvæðing veitingahúsa

Græðgisvæðing áratugarins á Vesturlöndum hafði slæm áhrif á veitingahús. Einkum þau, sem vildu höfða til fólks með peninga. Frægust í heimi urðu hús á borð við El Bulli sunnan við Barcelona og Fat Duck í nágrenni London. Haft var í hávegum að gera efnafræði-tilraunir. Til dæmis breyta vökva í fast efni. Ediki ver breytt í sogrör. Allt var stílað upp á útlitið. Til dæmis litasamsetningar. Sardínur voru settar í ísinn. Eðli hráefna og eðlisbragð var kastað á glæ. Ruglið kom til Íslands, spillti sumum af landsins beztu kokkum. Því miður linnir ekki veitingarugli, þótt græðgisvæðingu hafi linnt.
Tvöfalt gengi krónunnar

Ekki gengur lengur, að Seðlabankinn skrái sérstaklega hátt gengi á krónunni. Enn síður er vit í, að bankinn fórni dýrmætum gjaldeyri í að halda uppi ýktu gengi krónunnar. Bankinn brennir tugmilljarða á mánuði og við höfum ekki ráð á því. Menn eru farnir að spila á þetta tvöfalda gengi og græða hundruð milljóna á því. Það er eins og var á tíma bátagjaldeyris, áhafnagjaldeyris og námsmannagjaldeyris fyrir 1960. Norski seðlabankastjórinn okkar var ekki nógu hæfur til að sjá þetta. Full reynsla er komin á, að krónan er minna virði í útlöndum en hún er í Seðlabankanum. Honum ber að eyða mismuninum.
Lögin og réttlætið

Nokkrir menn rústuðu Íslandi, ef til vill tuttugu. Víkingar, bankastjórar, eftirlitsaðilar, pólitíkusar. Menn á borð við Björgólfsfeðga, Sigurjón Þ. Árnason, Davíð Oddsson og Geir Haarde. Allir á hægri kanti stjórnmálanna. Þeir ollu tjóni upp á þúsund eða tvöþúsund milljarða króna. Engin viðurlög ná yfir þvílíka gereyðingu. Við þurfum að horfast í augu við, að lög gera kannski ekki ráð fyrir glæpum af þessari stærðargráðu. Ná ef til vill ekki til þeirra. Kannski fást ekki aðrir dæmdir en bankastjórarnir. Þjóðin getur þurft að grípa til annarra ráða en laganna til að fullnægja réttlætinu.
Snákaolía í forsæti

Bretar tefla Tony Blair fram sem fyrsta forseta Evrópusambandsins. Skrítið í ljósi þess, að Bretar hafa lengst af grafið undan sambandinu og viljað veldi þess sem minnst. Á valdaskeiði Blair í Bretlandi stundaði hann skæruhernað gegn sambandinu. Árás Bush og Blair á Írak hangir líka eins og snara um háls hans. Ennfremur vingaðist hann við Silvio Berlusconi, sem allir fyrirlíta. Ég tel sambandið muni setja niður við að stilla sölumanni snákaolíu á topp Evrópu. Blair kemur vel fyrir, brosir út að eyrum, en er skrímsli í raun. Hann flutti brezka krataflokkinn út á hægri fasistajaðar brezkra stjórnmála.
Landsins stærsti kýrhaus

Margt er skrýtið í kýrhausnum. 1. Davíð Oddsson undirritaði skuldbindingar vegna IceSave. Segist núna vera andvígur þeim. Skrýtnara er, að hluti þjóðarinnar elskar Davíð svo heitt, að hún trúir honum. Enginn lýgur eins bratt og einmitt Davíð Oddsson. Sagði eitt í plöggum, en þykist nú hafa sagt prívat eitthvað allt annað. 2. Sjálfstæðisflokkurinn bar ábyrgð á IceSave skuldbindingunni í haust. Þar á meðal þáverandi þingflokksformaður, Bjarni Benediktsson. Nú þykist flokkurinn vera andvígur skuldbindingunni, þar á meðal formaðurinn Bjarni Benediktsson. Þetta er landsins stærsti kýrhaus.
Gaman væri að eiga tímavél

Enski rithöfundurinn Graham Greene skrifaði árið 1935 bókina England Made Me um íslenzka hrunið 2008. Útrásarvíkingarnir heita Erik Krogh í bókinni og eru að sigra heiminn. Með því að láta innhaldslaus fyrirtæki kaupa fyrirtæki án innihalds. Smám saman verður erfiðara að halda ímyndinni gangandi, þegar aðrir fara að átta sig á, að ekki er allt með felldu. Krogh fleygir aurum í listamenn milli þess sem hann tekur nýja snúninga á sjónhverfingunni. Skil ekki, hvernig Graham Greene gat árið 1935 séð fyrir atburði, sem gerðust árið 2008. Kannski haft aðgang að tímavél. Gaman væri að eiga eina slíka.
Þjóðernissinnað afturhald

Upp úr áramótum var Sjálfstæðisflokkurinn á siglingu í átt til stuðnings við aðild að Evrópu. Þungavigtarnefnd flokksins gaf út skýrslu í þeim anda. Aðildin var eindregið studd ýmsum samtökum atvinnulífs, nema sjávarútvegs og landbúnaðar. Nokkrum vikum fyrir landsfund stöðvaðist siglingin. Flokkurinn hrökk til baka. Líklega fyrir tilstilli Davíðs Oddssonar. Varð eindreginn andstæðingur aðildar að Evrópu. Viðskiptalífið hlýtur því að endurskoða afstöðuna til flokksins. Hann stefnir óðfluga í átt til þjóðernissinnaðs afturhaldsflokks Davíðs. En Samfylkingin hirðir fylgið úr viðskiptalífinu.
Samfylkingin græðir

Eftir flokkadrættina út af Evrópusambandinu er Samfylkingin í fínni stöðu. Flokkurinn er einn um stuðning við Evrópu og fær obba þess fylgis. Aðrir flokkar bítast um fylgi þjóðernissinna. Stjórnendur viðskiptalífsins hljóta að pirrast út í Sjálfstæðisflokkinn fyrir að hrökkva snöggt frá stuðningi yfir í andstöðu. Þeir hljóta sumir hverir að hallast að Samfylkingunni. Með þeim koma peningar í kosningabaráttu. Gleymd er aðild Samfylkingarinnar að hruninu, sem Sjálfstæðisflokkurinn framleiddi. Hún getr gengið til næstu kosninga í fullri vissu um, að verða áfram stærsti flokkur landsins.
Ferðin gerir illt verra

Feginn er ég, að þetta er búið. Evrópukjaftæðið var komið upp í háls. Nú fer málið til embættismanna og kemur þaðan ekki fyrr en eftir tvö ár eða síðar. Þá verður Evrópa að vísu felld í þjóðaratkvæðagreiðslu. Málið er ekki nógu vel undirbúið og of umdeilt. Því miður mótast umræðan einkum af botnlausri þjóðernisþvælu heimalninga. Þeim, sem vilja halda uppi krónu og séríslenzku sukki. Ég hef lengi verið sinnaður fyrir Evrópu. Hef lengi haft til þess nægar upplýsingar. Viðurkenni samt, að meirihluti þjóðarinnar er andvígur og hlýtur að ráða. Ferð Samfylkingarinnar er vonlaus og gerir bara illt verra.
Aðildarviðræður í þykjustunni

Gaman er að skoða viðbrögð erlendra pólitíkusa og fjölmiðla. Þeir fagna ósk Alþingis um aðildarviðræður við Evrópusambandið. Ég til litla ástæðu fyrir þá að fagna. Samþykkt málsins var meiri ímynd en innihald. Erlendu aðilarnir eru komnir upp á Samfylkinguna með villandi upplýsingar. Að ástæðulausu gaf Evrópusambandið út fagnaðarboðskap José Manuel Barroso. Norðmenn telja sig jafnvel þurfa að athuga inngöngu. En það þurfa þeir alls ekki. Einkenni Evrópusinna hér heima og erlendis er hæfni til að láta ímyndanir verða sér að gleðigjafa. Frá sjónarhóli vinstri grænna er þetta allt í þykjustunni.
Miðuðu byssum á Ísland

IceSave samningarnir eru marklausir. Gilda ekki samkvæmt Evrópurétti. Eru einhliða kúgun af hálfu sigurvegara í peningastríði, þrefalt verri en Versalasamningarnir 1919. Bretland og Holland beittu fyrir sig Alþjóða gjaldeyrissjóðnum og Evrópusambandinu. Þær glæpahneigðu stofnanir settu Íslandi stólinn fyrir dyrnar. Kalt og ákveðið miðuðu þær byssum á Ísland. Svo einfalt var það. Gegn ofbeldishótun þeirra mátti Ísland sín einskis. Niðurstaðan líkist skilyrðislausri uppgjöf sigraðs ríkis við styrjaldarlok. Hefur ekkert lagalegt gildi í Evrópu. Þar að auki auðvitað alveg siðlaus.
Ráðherra vill kennitöluflakk

Kennitöluflakk er orðin opinber stjórnarstefna Gylfa Magnússonar ráðherra. Og allra ríkisbankanna. Engin hagfræði er þar að baki. Samanber tengdasyni Soffanísar Cecilssonar í Grundarfirði. Þeir fá áfram að reka fyrirtækið, þótt tilviljanaúrtak úr þjóðskránni mundi gera það betur. Hver grínistinn í sjávarútvegi á fætur öðrum losnar við skuldir og heldur áfram að sukka á nýrri kennitölu. Í stað þess að bjóða rústirnar út til allra hinna, sem eru hæfari. Gylfi ráðherra hefur sjálfur varið kennitöluflakk. Þar með hvetur hann siðblinda bankastjóra til óhæfuverka. Grínistarnir eru verðlaunaðir.
Yfirheyrslum verði sjónvarpað

Þjóðin þarf opinberar yfirheyrslur þingnefndar. Eins og í Bandaríkjunum. Hún þarf ekki leynilegar yfirheyrslur Páls Hreinssonar í sannleiksnefnd Alþingis. Hún þarf sjálf að heyra spurningarnar og svörin. Hún þarf að fá að sjá framan í dólgana, þegar þeir útskýra mál sitt. Horfa á pólitíkusana, eftirlitsmennina, bankastjórana, víkingana. Þetta mundi létta þrýstingi af ríkisstjórn og réttarkerfi. Mundi tappa af gífurlegum þrýstingi reiðinnar hjá almenningi. Róa stemmninguna. Alþingi má beita sjónvarps-yfirheyrslum að bandarískum hætti. Viðskiptanefnd Alþingis gæti til dæmis staðið fyrir þeim.
Ömurleg ríkisstjórn

Ríkisstjórnin er óhæf. Hún fór vel af stað, en seig fljótt niður í kviksyndi gamla tímans. Gamlingjar hennar kunna ekki annað en vinnubrögð gamla tímans. Hún er svo forstokkuð, að hún getur ekki lengur birt dagskrár stjórnarfunda. Fyrri stjórnir gátu það samt. Leyndó er alfa og ómega ríkisstjórnar, sem þóttist ætla að efla gegnsæi. Hún heldur gögnum leyndum eins lengi og hún getur. Lætur draga plöggin út með töngum, eitt af öðru. Í hvert skipti þarf hún að hliðra til fyrri lygi, búa til nýja. Samt drullast hún aldrei til að segja sannleikann. Ég man satt að segja ekki eftir ömurlegri ríkisstjórn.
Búsáhaldabyltingin át börnin sín

Borgarahreyfingin gamlaðist snöggt sem stjórnmálaflokkur í gær. Gekk með hótun og tilboð á fund forsætisráðherra. Þrír af fjórum þingmönnum flokksins sögðust hætta við að styðja Evrópuviðræður nema fallið yrði frá IceSave. Buðu kaup kaups. Hreyfingin var stofnuð til að siðvæða pólitíkina, en er nú orðin eins sjóuð í hrossakaupum og gömlu flokkarnir. Notar vinnubrögðin, sem hún hafnaði áður sem klækjastjórnmálum. Hafnaði eigin stefnuskrá og orðum þessara sömu þriggja þingmanna um síðustu helgi. Borgarahreyfingin er orðin spilltur flokkur gamaldags hrossakaupa. Búsáhaldabyltingin át börnin sín.
Svavar var vanhæfur

Svavar Gestsson var vanhæfur sem formaður IceSave nefndarinnar. Af þeirri einföldu ástæðu, að hann er pólitíkus og pólitískt ráðinn sendiherra. Eins og Seðlabanki Davíðs er vanhæfur. Engu máli skiptir, hvort niðurstaðan er góð eða vond. Frá upphafi var ljóst, að hún færi illa í stjórnarandstöðuna. Enda setur þingið fyrirvara. Steingrímur J. Sigfússon framdi pólitískt sjálfsvíg með skipun Svavars. Æ síðan hefur ráðherrann talið sig þurfa að verja útkomuna. Í því hlutverki hefur hann hrakist eins og Nixon úr einni lyginni í aðra. Virtasti pólitíkus landsins varð smám saman ærulaus.
Vofa greifans í bankanum

Í Seðlabankanum var fámenn hirð umhverfis Davíð Oddsson. Sumir voru ráðnir í kjölfar valdatöku hans, aðrir voru jábræður frá fyrri tíma. Davíð hafði ekki samband við yfirmenn, sem voru honum lítt að skapi. Drap til dæmis Glitni án samráðs við hagfræðideildina. Vitum þó af fréttum af andófi á Austurvelli, að bardagafús hagfræðingur er í hirðinni, Ólafur Örn Klemensson. Síðast kom í ljós, að lögmaður bankans er líka í hirðínni, Sigríður Logadóttir. Hins vegar er Davíð hættur í bankanum. Eins og víðar dreymir suma hirðmenn hans um endurkomu píslarvottarins. Vofa greifans sveimar enn yfir vötnum bankans.
Brennuvargarnir í brunaliðinu

Hvert sem litið er sjáum við brennuvarga í brunaliði hrunsins. Við sjáum þá í sannleiksnefnd alþingis, matsnefnd um seðlabankastjóra, fjármálaeftirliti, skilanefndum gömlu bankanna, nýjum bankastjórnum. Ríkisstjórnin getur ekki unnið sér trausts almennings með því að láta þetta viðgangast. Hún þarf að hreinsa út brennuvargana. Þeir eru þekktir, nöfn þeirra hafa ítrekað komið fram. Þeir eru fulltrúar gamla tímans, er embættismenn og lögmenn stjórnuðu öllu. Þeir komu þjóðinni á hausinn og þjóðin vill ekki sjá þá í brunaliðinu. Meðan þeir flækjast fyrir slökkvistörfum segir fólk bara: Við borgum ekki.
Siðvæðir ekki – rukkar bara

Ríkisstjórnin er ekki að siðvæða kerfið, hún er bara að rukka þjóðina. Hún er ekki að hreinsa græðgisliðið og kúlulánafólkið úr bönkunum. Það er þar enn, jafnvel í skilanefndum. Er ekki að slengja ábyrgð á hruninu á herðar skúrka, hún setur allt klabbið á þjóðina. Enn ganga lausir bankastjórar, yfirmenn banka og útrásarvíkingar, sem hreinsuðu hundruð milljarða út úr bönkunum. Stjórnin þjónustar fjölþjóðastofnanir, sem heimta, að saklaust fólk sé hneppt í skuldafangelsi fyrir hönd skúrka. Lætur alla orsakavalda hrunsins ganga áfram lausa og liðuga. Við erum enn á kafi í siðleysinu.